Predkladacia správa

Sieť zdravotníckych zariadení je významným prvkom štátnej zdravotnej politiky a vyjadrením záruky pre poskytovanú zdravotnú starostlivosť. Regulácia siete zdravotníckych zariadení ako priamych poskytovateľov zdravotnej starostlivosti je významným nástrojom na kontinuálne zlepšovanie štruktúry, rozsahu a kvality zdravotnej starostlivosti.

Uznesením vlády Slovenskej republiky č. 862, ktoré bolo prijaté na rokovaní vlády dňa 6. októbra 1999 k aktualizácii optimálnej siete zdravotníckych zariadení vo väzbe na celkovú zmenu koncepcie poskytovania zdravotníckych služieb, financovania zdravotníckych zariadení, privatizáciu zdravotníckych zariadení, bolo ministrovi zdravotníctva uložené priebežne do roku 2002 pokračovať v prácach na úprave siete zdravotníckych zariadení podľa časového harmonogramu rozpracovaného Programového vyhlásenia vlády SR na podmienky rezortu zdravotníctva a časového harmonogramu predloženého materiálu a polročne predkladať na rokovanie vlády aktualizáciu.

Predkladaný materiál obsahuje informáciu o sieti zdravotníckych zariadení ambulantnej a ústavnej zdravotnej starostlivosti v Slovenskej republike, a to aktuálny stav siete ambulancií primárnej a sekundárnej zdravotnej starostlivosti, špecializovaných zariadení ambulantnej starostlivosti, agentúr domácej ošetrovateľskej starostlivosti, samostatných zariadení spoločných vyšetrovacích a liečebných zložiek, záchrannej zdravotnej služby a dialyzačných stredísk. V druhej časti sa zaoberá aktuálnym stavom siete zariadení ústavnej zdravotnej starostlivosti s dôrazom na uskutočnené zmeny posteľového fondu, najmä akútnych postelí. 

Materiál je potrebné považovať za dynamický, ktorý sa bude kontinuálne dopĺňať a upravovať na základe vyhodnocovania aktuálnych údajov o poskytovanej zdravotnej starostlivosti, nakoľko zmeny v sieti majú dynamický a vysoko individuálny charakter, týkajúci sa vnútorného riadenia a organizácie konkrétneho zdravotníckeho zariadenia.

Materiál nemá dopad na štátny rozpočet SR.

Materiál neprešiel medzirezortným pripomienkovým konaním, ktoré sa nevyžaduje, nakoľko sa jedná o informáciu a nie sú kladené úlohy jednotlivým členom vlády.